b'\n_START_ARTICLE_\nTore Johansen (musiker)\n_START_SECTION_\nMusikalsk oppvekst\n_START_PARAGRAPH_\nHan vokste opp p\xc3\xa5 Tverlandet utenfor  Bod\xc3\xb8 sammen med sin eldre, trommespillende bror, Roger. Ett av hans musikalske forbilder var trompetisten Chet Baker. Johansen fikk en god oppdragelse i musikk ved \xc3\xa5 allerede som 16-\xc3\xa5ring ha sin f\xc3\xb8rste jazzgruppe med bass-nestor, Terje Venaas, som da var ansatt som landsdelsmusiker i jazzgruppa Trio Nord sammen med Finn Sletten og Jan Gunnar Hoff.\n_START_SECTION_\nInternasjonal\n_START_PARAGRAPH_\nJohansen har spilt med den svenske saksofonisten Nisse Sandstr\xc3\xb6m og samarbeider ofte med norges jazzdronning Karin Krog. Han har og, i ulike settinger, jobbet med bl.a. pianist Lars Jansson (Sverige) og altsaksofonist Jukka Perko (Finland). Hans samarbeide med den amerikanske pianisten Hal Galper er ogs\xc3\xa5 verd \xc3\xa5 nevne. Sistnevnte prosjekt ble dokumentert i 2004 av NRK P2 Jazzklubben fra klubben Bl\xc3\xa5 i Oslo. Han har ogs\xc3\xa5 turn\xc3\xa9rt med Trondheim Jazzorkester og Chick Corea i bl.a USA, Skandinavia og Japan. Dette er dokumentert p\xc3\xa5 plate p\xc3\xa5 Midtnorsk Jazzsenters eget plateselskap, MNJ Records. Andre samarbeidsprosjekter de senere \xc3\xa5rene har bl.a. v\xc3\xa6rt med trompetisten Kenny Wheeler i 2008 og bassisten Steve Swallow i 2009.\n_START_SECTION_\nNord-Norge\n_START_PARAGRAPH_\nEllers er Johansen ofte \xc3\xa5 oppleve med musikere fra hans egen landsdel (Nord-Norge). Bl.a med Bj\xc3\xb8rn Alterhaug, Jan Gunnar Hoff (klaver), Finn Sletten (trommer) og Ole Morten V\xc3\xa5gan (bass). Johansen spilte p\xc3\xa5 Moldejazz i 2002 med sistnevnte og Hallgeir Pedersen (gitar). Dette ble utvidet til kvartett med storebror Roger Johansen p\xc3\xa5 trommer. Kvartetten Johansen/Pedersen/V\xc3\xa5gan/Johansen la ogs\xc3\xa5 grunnlag for andre prosjekter, som komp for Nord-Norges store visekunstner, Terje Nilsen p\xc3\xa5 Trondheim Jazzfestival i 2006 og nonetten "Lars Gullin Tribute" med bl.a John P\xc3\xa5l Inderberg p\xc3\xa5 barytonsax og svenske Lars Sj\xc3\xb6sten p\xc3\xa5 piano (original medlem av Gullins kvartett fra 70-tallet).\n_START_SECTION_\nSpennende Label\n_START_PARAGRAPH_\nJohansen har ogs\xc3\xa5 jobbet mye i duoformat med pianisten Vigleik Storaas, dokumentert p\xc3\xa5 hans utgivelse Rainbow Session (2007). Denne utgivelsen foreligger p\xc3\xa5 Johansen-br\xc3\xb8drenes nystartede plateselskap, "Inner Ear".\n_START_SECTION_\nUtmerkelser\n_START_PARAGRAPH_\nJohansen var \xc2\xabNordlandsprofil\xc2\xbb p\xc3\xa5 Nordland Musikkfestuke 2002, tilknyttet Nordnorsk Jazzsenters aspirantordning 2002-2004, mottok Norsk kulturr\xc3\xa5ds ensemblest\xc3\xb8tte i 2005 og var mottakeren av Stub\xc3\xb8prisen samme \xc3\xa5r._NEWLINE_Hans trompetspill kjennetegnes med en varm tone og beskrives ofte som elegant, med fokus p\xc3\xa5 mellomregisteret og avslappet-intenst.'